  Майя Бывальцева Улосвыл, муниципалкуспо но кар сюресъёсты выльдыны «Платон» сӧзнэтлэсь коньдон басьтозы Россиысь 24 улосвылъёс, соос пӧлын Удмуртия но. Россиысь кивалтэтлэн тӧроезлэн косэмезъя, бадӟым машинаосты нуллӥсьёслэсь люкам 10 миллиард манет тыриськонъёсты автомагистральёсты тупатъяны висъялозы. Кызьы ивортэ 5-тӥ куартолэзе министръёслэн кабинетсылэн сайтэз, сыӵе пуктэт кутэмын улосвыл но муниципал сюресъёсты умоятон амалъёслы сӥзем кенешон бере. Россиысь транспортъя министерство улосвылъёсын списоке ватсанъёс пыртӥз, соос пӧлы шедиз Удмуртия но, азьвыл ужкагазын со ӧй вал. «Со туж умой ивор. Туннэ кык предприятиос Ижкарысь сюресъёсты тупатъян бордын ужало ни, нош матысь нуналъёсы эшшо кӧняез ке ватсаськозы, соос конкурсын вормизы но элькун сюресъёсты выльдон борды басьтӥськозы. «Платон» сӧзнэтлэсь лыктӥсь коньдон туж интыяз луоз», — вераз элькунысь транспортъя но сюрес возёсъя министр Виктор Вахромеев иворъёсъя «Удмуртия» агентстволэн корреспондентэзлы. Вераны кулэ, кӧня коньдон ватсаса басьтозы 24 улосвылъёс, Россиысь министерствоын али уг шараяло. Трансфертъёсты басьтӥсь улосвылъёс пӧлын: Волгоград улосвыл, Саратов улосвыл, Омск улосвыл, Кострома улосвыл, Тверь улосвыл, Карелия элькун, Архангельск улосвыл, Вологда улосвыл, Рязань улосвыл, Владимир улосвыл, Киров улосвыл, Пермь шаер, Алтай элькун, Челябинск улосвыл, Калмыкия элькун, Марий Эл элькун, Тамбов улосвыл, Удмурт элькун, Коми элькун, Еврей автоном улосвыл, Свердловск улосвыл, Ростов улосвыл, Самара улосвыл, Орёл улосвыл. Тодэ вайытом, южтолэзь кутсконын Удмуртилэн тӧроез Александр Соловьёв вераз вал, улосвыллэн сюресъёсъя фондаз 4 миллиард 600 миллион манет вань шуыса. «Со кылем арын мындагес ик. Со сяна, ми Транспортъя министерствоен но Росавтодорен ужаськомы федерал коньдонэз кыскон ласянь: оскиськомы ватсаса 419 миллион манет басьтыны. Тросэз коньдон мыноз автомобиль сюресъёсты тупатъяны но возьыны. Сяме пыӵамъя, ми коньдон висъяськомы интыысь сюресъёсты но азбаръёсты тупатъяны. Кылсярысь, Ижкар сюресъёсты тупатъяны 500 миллион манет басьтоз, 93 миллион — азбаръёсты умоятыны. Мукет каръёслы но коньдон кулэстэмын ӧвӧл», — вераз элькун кивалтӥсь. Озьы ик со пусйиз, берло кык аръёсы сюрес возёс Сюресъёсъя фондысь 10 миллиард манетлэсь трос коньдон басьтӥз. Со дыр ӵоже элькунын 660 иськем федерал, улосвыл но интыысь сюресъёс тупатэмын. 2015-тӥ арын 100 иськем гурт сюресъёс лэсьтэмын — азьвыл аръёсын ӵошатыса, кык поллы тросгес. Бадӟым сюресъёсын герӟамын 37 гуртъёс но черкогуртъёс. Со сяна, нырысьсэ выльдэмын сад-бакчаос дорозь вить сюресъёс. Тегъёс: Авто Удмуртия Россия сюресъёс гуртсюресъёс тупатъянужъёс коньдон  